આ બંને ઉમેદવારો જે વિસ્તારમાંથી લડી રહ્યા છે, એ વિસ્તારમાં ગુજરાતી મતદાતાઓની સંખ્યા સૌથી વધુ છે. હવે જોવાનું એ છે કે ગુજરાતી મતદારો કયા ગુજરાતી ઉમેદવારને ચૂંટી લાવે છે. અનુભવી પ્રવીણ છેડાને કે પછી અબજોપતિ પરાગ શાહને? ઘાટકોપર વેસ્ટ પહાડો પર વસેલા ઝૂંપડાંઓનો વિસ્તાર છે. અહીંથી કેતન શાહ ચૂંટણી લડી રહ્યા છે. એમનું કહેવું છે કે ચૂંટાઇ આવ્યા બાદ તેઓ તુરત જ પહાડો પર પાણી અને ગટરલાઇન પહોંચાડવાનું કામ કરશે અને ઝૂંપડાઓની સુરક્ષા માટે સંરક્ષક દીવાલો ઊભી કરશે, જેથી પહાડનું પાણી ઝૂંપડાંઓ પર પડીને ઝૂંપડાંઓને તહસનહસ ન કરે.